གོང་སྨྲས་ཀྱི་ངོ་མཚར་གཏམ་རྒྱུད་དེ་ལྟ་བུ་ད་དུང་ཡང་བགྲང་གིས་མི་ལང་བར།ཡངས་པའི་རྩྭ་ཐང་ཆེན་མོའི་ཕྱོགས་ཕྱོགས་སུ་མཆེད།གཏམ་རྒྱུད་འདི་དག་གཅིག་ནས་གཅིག་ཏུ་བརྒྱུད་པར།ཁོང་གི་བླ་ན་མེད་པའི་ཡོན་ཏན་ལ་དད་པ་ཟོལ་མེད་ཀྱི་དད་ལྡན་དག་གིས་ནི།ཤིན་ཏུ་བསམ་གྱིས་མི་ཁྱབ་པའི་གནས་སུ་འཛིན་པར་བྱེད་དོ།།གཏམ་རྒྱུད་འདི་དག་གི་ནང་དུ་གུང་ཐང་རིན་པོ་ཆེའི་ཁྱད་དུ་འཕགས་པའི་ཡོན་ཏན་དངོས་མཚོན་བྱེད་མིན་པ་གཅིག་ཀྱང་མེད་ལ།དེ་དག་ལས་ཀྱང་དང་བ་དང་ངོ་མཚར་འདྲེན་པ་གཅིག་ནི།ཁོང་རིན་པོ་ཆེས་ཁེངས་པ་བསྐྱུངས་ཏེ།ངོ་མཚར་བའི་བྱུང་བ་འདི་དག་གིས་རང་ཉིད་ངོམ་སོ་གཏན་ནས་མི་བྱེད་པ་དེ་རེད་དོ།།